ใบไม้ผลัดใบที่ ปตท.
เมื่อพฤหัสบดีวันที่ 30 สิงหาคมที่ผ่านมา ผมได้รับหนังสือพ็อกเกตบุ๊ก ขนาดกะทัดรัดเล่มหนึ่ง ตั้งชื่อเรื่องไว้ว่า คมความคิด ตัวอักษรใหญ่สะดุดตาพอสมควร,ส่วนชื่อคนแต่งพิมพ์ตัวเล็กๆอ่านได้ใจความว่า เทวินทร์ วงศ์วานิช ซึ่งต่อให้เล็กแค่ไหนก็สะดุดใจผมอยู่ดี เพราะเป็นชื่อที่ผมคุ้นเคยและสนิทสนมกับเจ้าของชื่อมาหลายๆปีแล้ว,เทวินทร์ วงศ์วานิช ซีอีโอและกรรมการผู้จัดการใหญ่ บริษัท ปตท. จำกัด (มหาชน) บริษัทด้านพลังงานยักษ์ใหญ่ของรัฐที่เพิ่งได้รับรางวัลรัฐวิสาหกิจยอดเยี่ยม เมื่อสัปดาห์ที่แล้วนั่นแหละครับ,ผมรีบเปิดหนังสือโดยไม่ชักช้าและเมื่ออ่านคำนำจบ จึงทราบว่าท่านกรรมการผู้จัดการใหญ่ บริษัท ปตท. จำกัด (มหาชน) ท่านเกษียณอายุการทำงาน เมื่อวันที่ 30 สิงหาคม ที่ผมได้รับหนังสือเล่มนี้นั่นเอง,เป็นหนังสือที่คุณเทวินทร์รวบรวมมาจากข้อเขียนต่างๆที่เขียนไว้ใน Facebook Page Tevin at PTT มีข้อคิดความเห็นทั้งในเรื่องการใช้ชีวิตทั่วๆไปจนถึงหลักการในการบริหารต่างๆหลากหลายมิติ,ผมไม่แน่ใจว่าหนังสือเล่มนี้จะมีวางขายที่ร้านหนังสือหรือไม่? แต่สำหรับคนสนิทชิดเชื้อกับท่านคงได้รับแจกแน่ๆ รวมทั้งผมด้วยก็จะขอนำไปใช้ประโยชน์ต่อไปนะครับ,เรื่องบริหารจัดการต่างๆคงไม่มีประโยชน์สำหรับผมนัก แต่เรื่อง ธรรมะ ที่คุณเทวินทร์เขียนไว้ มีประโยชน์แก่ผมอย่างแน่นอน,รวมทั้งปรัชญาที่ท่านยึดมั่น ดังที่เขียนไว้ตอนหนึ่งว่า ในเรื่องเดชคัมภีร์เทวดา พระเอก เหล็งฮู่ชง ไม่ใช่คนหน้าตาดี ไม่ได้เก่งที่สุดในเรื่อง แต่เป็นคนกล้าที่ทำในสิ่งที่ถูกต้อง โดยไม่ห่วงว่าตัวเองจะแพ้หรือจะสู้ไม่ได้ ถ้าเขาคิดว่าสิ่งที่ทำนั้นถูกต้องก็จะทำ,ก็เพิ่งรู้นี่แหละ อดีตกรรมการผู้จัดการใหญ่ ปตท.มือบริหารที่โด่งดังระดับอินเตอร์ ก็เป็นแฟนกำลังภายในกับเขาด้วยเหมือนกัน,โดยส่วนตัวผมรู้จักกับท่านมานานมาก น่าจะไม่ต่ำกว่า 15 ปี หรือ 20 ปี ตั้งแต่ท่านยังเป็นพนักงานดาวรุ่งของ ปตท.,ต้องยอมรับว่าบุคคลที่ได้รับการแต่งตั้งให้ขึ้นดำรงตำแหน่งสูงสุด หรือหมายเลข 1 ของ ปตท.ไม่ว่าจะเป็นยุค การปิโตรเลียมแห่งประเทศไทย หรือมาเป็น บริษัท ปตท. จำกัด (มหาชน) ก็ตาม ล้วนแต่เป็นผู้บริหารระดับมือต้นๆของประเทศแทบทั้งสิ้น,เมื่อพ้นจากตำแหน่งไปแล้ว ก็มักจะมีโอกาสไปดำรงตำแหน่งรัฐมนตรี หรือไม่ก็ประธานของบริษัทเอกชนใหญ่ๆแทบทุกคนไป,เท่าที่รู้จักกันมาทั้งในแง่ส่วนตัวและได้สัมภาษณ์พูดคุยในเชิงการบริหารงานด้านพลังงาน รวมทั้งเคยฟังท่านขึ้นเวทีบรรยาย หรือแสดงสุนทรพจน์มาหลายครั้ง ต้องยอมรับว่า คุณเทวินทร์อยู่ในระดับเดียวกับอดีตผู้บริหารคนเก่งขององค์การนี้เช่นกัน,ภาษาอังกฤษก็ยอดเยี่ยมมาก ผมเคยฟังท่านตอนสัมภาษณ์อดีต ประธานาธิบดี บิลล์ คลินตัน ที่มาบรรยายพิเศษในประเทศไทย เมื่อหลายปีก่อน ยังแอบยกนิ้วให้ด้วยความชื่นชม,อายุ 60 ปียุคนี้ดูหนุ่มแน่นเหลือเกิน สุขภาพท่านยังแข็งแรง สมองและแนวคิดก็ยังแหลมคมเหมือนชื่อหนังสือ คมความคิดจึงหวังว่า ท่านคงจะยังมีโอกาสรับใช้ประเทศชาติได้อีกนานในด้านต่างๆ,ผมขออวยพรให้โชคดีนะครับและขอขอบคุณสำหรับผลการบริหาร ปตท.ในช่วงเกือบ 3 ปีที่ท่านดำรงตำแหน่งกรรมการผู้จัดการใหญ่ที่สมัยก่อนเรียกว่า ผู้ว่าการ ได้อย่างดียิ่ง,ทุกอย่างต้องเดินไปข้างหน้า ก่อนท่านไปได้มีการคัดเลือกกรรมการผู้จัดการคนใหม่ไว้เรียบร้อย ได้แก่ คุณ ชาญศิลป์ ตรีนุชกร ซึ่งจบมาทางด้านเศรษฐกิจจากมหาวิทยาลัยธรรมศาสตร์,เท่าที่อ่านประวัติ คุณ ชาญศิลป์ เป็นคนเก่งคนดีอีกคนหนึ่ง ซึ่งวันหนึ่งผมคงมีโอกาสได้เขียนถึงท่านยาวๆบ้าง,สำหรับวันนี้ ขอเขียนต้อนรับสั้นๆไปก่อนก็แล้วกันนะครับ,อะไรไม่อะไร ผมเพิ่งจะเขียนน้อยใจไปเมื่อไม่กี่วันว่า ยุคนี้ไม่ใช่ยุคของนักเศรษฐศาสตร์ คนจบเศรษฐศาสตร์หางานทำยาก และที่ทำอยู่แล้วขนาดเป็นรองนายกฯกับรัฐมนตรีคลังยังตกงานเลย (ยกตัวอย่าง หม่อมอุ๋ยกับอดีต รมต.คลังสมหมาย),ดีใจด้วยครับ ที่นักเศรษฐศาสตร์ที่ได้งานใหญ่ทำก็มี เป็นถึงผู้ว่า ปตท. (เรียกตามแบบเก่า) เบาเสียเมื่อไรล่ะสมาคมเศรษฐศาสตร์ธรรมศาสตร์น่าจะมอบรางวัลศิษย์เก่าดีเด่นให้ท่านอีกรอบนะครับ.,ซูม
เทวินทร์ วงศ์วานิช ซีอีโอและกรรมการผู้จัดการใหญ่ บริษัท ปตท. จำกัด (มหาชน) บริษัทด้านพลังงานยักษ์ใหญ่ของรัฐที่เพิ่งได้รับรางวัลรัฐวิสาหกิจยอดเยี่ยม เมื่อสัปดาห์ที่แล้วนั่นแหละครับ
เทวินทร์ วงศ์วานิช,ปตท.,รัฐวิสาหกิจยอดเยี่ยม,เหะหะพาที,ซูม